《次韵仲弟古意》
宋代·李纲

棣萼相荣华，鸰原同急难。富贵何足羡，名节在所完。

吾家诸弟昆，擢秀森琅玕。虽无金朱乐，顾有道义欢。

故人岂不多，谁念范叔寒。卜筑九峰下，庇此拙且顽。

山光入户牖，溪水清不湍。我屋虽无华，容膝审易安。

田畴半莨莠，念兹岁方艰。虚室味图史，小圃蓻茝兰。

萧然寂寞滨，庶保馀龄閒。哲弟富才业，壮志思昭奸。

勉哉振此道，吾方閒处看。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。